በበኩሌ እኔ መድረክ ከተጠነሰሰበት ጊዜ ጀምሮ በአመራርውስጥ ያለሁና በተለይም ፕሮግራሙን ያዘጋጀው ግብረሃይል ፀሐፊ ሆኜ ከመጀመሪያ እስከመጨረሻ ቃለ-ጉባኤዎች” በመያዝ በውይይት ወቅት የተከናወኑ ሥራዎችን ስለሚያውቅ እነዚህ የተረሱ ጉዳዮችን ያስታወሱን ይመስል ዛሬ “መድረክ መፍረስ አለበት” እያሉ ቡራ ከረዩ የሚሉ የአንድነት ብሔራዊ ም/ቤት አባላት የሚያነሷቸው ጉዳዮች ስሰማ በጣም ይገርመኛል። ምክንያቱም ጉዳዮቹ በቂና ሰፊ ውይይት ተደርጎባቸው በስምምነትና ልዩነት የተቀመጡ እንጂ ዝም ብለው ወይም ተረስተው የተዘለሉ አይደሉምና ነው። ከላይ እንደ ጠቆምኩትም በመድረክ ጠቅላላ ጉባኤ ተገምግመው ውሳኔ የሰጠባቸውና ቀጣይ የአፈጻጸም ጥረት ብቻ የሚጠይቁ እንጂ ምንም አዲስ ግምገማና ጥናት የሚያስፈልጋቸውም አይደሉም። ምክንያቱም የታወቁና በጠቅላላ ጉባኤም የተገመገሙ ናቸውና። ሳይገመገም የቀረ ነገር አለ እንኳ ቢባል በተወካዮቻቸው አማካይነት ለሚመለከተው የመድረክ አካል በማቅረብ የሌሎችም አባል ድርጅቶች ተወካዮች ባሉበት በጋራ ማስገምገም ሲገባ ከመድረክ ጀርባ ግምገማ ለምን ያስፈልጋል? ታዲያ ተገቢውን የመድረክ የግምገማ አሰራር ሳይከተሉና ሳይገመግም የቆየ አንዳች ጉዳይ እንኳ ሳይዙ ሚዲያ ላይ በመውጣት በመድረክ ላይ አፍራሽ ትችቶችን እያስተጋቡ እዩኝ እዩኝ ማለት ቆብ ቀዶ በመስፋት የሥራ ችሎታንና ብቃትን ለማሳየት የሚቻል መስሎአቸው የሚያደርጉት ከንቱ ሙከራ ነውና ፋይዳ የሌለውና ገንቢ ሊሆን የማይችል ሥራ ነው።
